Modern világ ide vagy oda, a házasság gondolatát sosem tartottuk elavultnak. Úgy is mondhatnánk, hogy már az összeköltözésünk idejében is foglalkoztatott Bennünket, így leginkább a lánykérés „kivitelezése” volt meglepetés, mintsem maga az elhatározás. Persze, akár hogy is nézzük hatalmas boldogság volt mindkettő.

A társadalom egy olyan szűk – és egyben szerencsés – rétegéhez tartozunk, akik már fiatalon mindenféle kétségbeesett keresgélés és megalkuvás nélkül megtalálták egymást, hogy örökre összekössék életüket. Hemingway megfogalmazása áll legközelebb ennek kifejezésére, miszerint *"Talán semmi sincs szebb a világon, mint találni egy embert, akinek lelkébe nyugodtan letehetjük szívünk titkait, akiben megbízunk, akinek kedves az arca, elűzi lelkünk bánatát, akinek egyszerű jelenléte elég, hogy vidámak és nagyon boldogok legyünk."* Ezért rendkívül hálásak vagyunk a sorsnak és az Égieknek.

2016. szeptember 2-a egy szokásos napnak indult; felkeltünk, összekészültünk és elindultunk kocsival a munkába majd pedig véget ért a munkanap. A meglepetés akkor kezdődött, amikor nem a szokásos hazavezető úton kezdtünk el haladni. Elhagytuk először a kerületet, majd a Budapest táblát és hirtelen az M3-as autópályán találtuk magunkat. Az úti cél iránti kérdezősködés egészen addig tartott, míg be nem kanyarodtunk a mátraházi Residence Ózon Hotel parkolójába. Becsekkoltunk és a szobába való belépéssel jött csak az igazi meglepetés. Rózsaszirmok hevertek a földön és az ágyon, bekészített virágcsokor, pezsgő, gyümölcstál és fotóalbum várt Bennünket. Az albumot végiglapozva egy kérdés jelent meg: „Leszel a feleségem?” Ekkor megtörtént az, ami minden nőnek az álma és könnyekig meghatódva elhangzott az Igen. Úgy éreztük, hogy ha egy kis időre is, de megállt velünk az idő. A nap végére az is kiderült, hogy a kocsi csomagtartója mindvégig egy bőröndöt rejtegetett felkészülve a titokzatos kiruccanásra. Kijelenthetjük, hogy ez volt a legemlékezetesebb üdülésünk mindközül.

Régi családi hagyomány nálunk, hogy a lánykérést követően a menyasszony is megajándékozza újdonsült vőlegényét. Mindképpen szerettük volna megőrizni ez a tradíciót, így egy olyan ajándék mellett lett a döntés, ami méltóképpen képviseli ezt az eseményt: Louis Vuitton bőr karkötő volt a meglepetés.

Utólag kiderült, hogy a családunk már a kezdetektől fogva be volt avatva az eseménybe és együtt izgultak értünk és a „terv” sikerességéért. Így elhatároztuk, hogy eljegyzésünk alkalmából tartunk egy közös családi ünnepséget, ahol a két család közelebbről megismerheti egymást. Hogy még emlékezetesebbé tegyük számukra az eseményt, készültünk egy kis ajándékkal. Eddigi közös életünk legemlékezetesebb megállóit összegyűjtöttük és képkeretbe helyeztük. Nem fogtunk mellé az ötlettel… ☺